Diari Oficial de la Generalitat Valenciana


Sumari del DOGV 7789, del 24-05-2016 (2016/3689)

Consulta preliminar de mercat per a la presentació i selecció de continguts de programes per a la pròxima televisió autonòmica de la Comunitat Valenciana.
----------------------------------------------------------------------------------------------------------------------------------------------------------

### Dades del document

Número de DOGV
:   7789

Data del DOGV
:   24-05-2016

Secció del DOGV
:   V. ANUNCIS - B) LICITACIÓ I ADJUDICACIÓ DE CONTRACTES

Número del document
:   2016/3689


Data del document
:   20-05-2016

Organisme emissor
:   Presidència de la Generalitat

Tipus de document
:   Anunci

Descriptors 

:   * contracte administratiu

Consulta preliminar de mercat per a la presentació i selecció de continguts de programes per a la pròxima televisió autonòmica de la Comunitat Valenciana. [2016/3689]  
L'article 40 de la Directiva 2014 24/UE/del Parlament Europeu i del Consell, de 26 de febrer de 2014, sobre contractació pública, per la qual es deroga la Directiva 2004 18/CE/ estableix que:  
«Abans d'iniciar un procediment de contractació, els poders adjudicadors podran realitzar consultes del mercat amb vista a preparar la contractació i informar els operadors econòmics sobre els seus plans i els seus requisits de contractació.  
Per a això, els poders adjudicadors podran, per exemple, sol·licitar o acceptar l'assessorament d'experts o autoritats independents o de participants en el mercat, que podrà utilitzar-se en la planificació i el desenvolupament del procediment de contractació, sempre que l'assessorament no tinga per efecte falsejar la competència i no done lloc a vulneracions dels principis de no discriminació i transparència.»  
Sobre la base d'aquest precepte s'efectua la present consulta.  
  
Objecte  
Amb l'objecte de disposar de materials audiovisuals originals i de qualitat per a l'emissió en la pròxima Televisió Pública de la Comunitat Valenciana, la Secretaria Autonòmica de Comunicació de la Generalitat publica la present consulta per a la presentació i selecció de continguts de programes de televisió.  
Es podran presentar projectes desenvolupats per a dur a terme la producció d'aquests.  
Aquesta convocatòria té com a principi fonamental garantir la transparència de tot el procés de presentació i selecció de projectes de continguts audiovisuals destinats a l'emissió en la futura televisió autonòmica.  
  
La present convocatòria també pretén dinamitzar i impulsar la indústria i el sector audiovisual, estimular la creació, i potenciar el talent, la cultura i la llengua valenciana.  
  
Continguts audiovisuals objecte de la present consulta  
Els formats que es podran presentar a aquesta convocatòria són: programes d'entreteniment, de plató, magazins, concursos, entrevistes, late night, humor, programes infantils, i també la gravació de concerts, òperes, obres de teatre, esdeveniments esportius, etc.  
Els projectes presentats podran ser originals o adaptacions de formats d'èxit en altres canals de televisió nacional o internacional.  
  
Els continguts audiovisuals han de complir amb els principis d'un canal públic de radiodifusió i per tant han de cobrir les necessitats d'informació, entreteniment, difusió educativa, cultural i de servei públic, atenent a la necessitat d'obtenir èxit, incidència social i lideratge d'audiència.  
Tots els projectes seleccionats seran remesos a la direcció de la nova corporació perquè considere la seua contractació.  
  
Format de presentació  
La presentació dels projectes s'efectuarà de la manera següent:  
1. Dossier imprés en format DIN-A4 enquadernat.  
2. Dossier electrònic, via adreça electrònica.  
  
A) Informació del projecte:  
- Títol.  
- Gènere del projecte.  
- Sinopsi o descripció de la idea (1 foli).  
- Proposta de programació: target / horari.  
- Proposta multiplataforma (relació amb web, mòbils, xarxes socials).  
- Criteris de realització. Elements per a la visualització del projecte.  
- Preguió o escaleta.  
- Enllaç a tràiler o vídeo promocional (en el cas que n'hi haja).  
  
- Proposta de director i currículum.  
- Proposta de guionistes i currículum.  
- Proposta de col·laboradors i currículum.  
  
B) Proposta econòmica  
- Pressupost en model oficial de cost i resum   
http://ivac.gva.es/fomento/convocatorias-ayudas  
http://www.mcu.es/procedimientosAdministrativos/TramitesGestiones/cine/  
- Pla de finançament explicatiu, amb aportacions, si n'hi ha, de co-productors i/o patrocinadors, detallant la quantitat que se sol·licita.  
- Indicar la part que estiga prevista produir de forma associada (entre diverses productores)  
  
En el cas d'adaptacions de formats ja realitzats en altres televisions:  
  
- Enllaç d'accés a visionat de la versió realitzada.  
- Informació de llocs i canals de Tv on s'ha estrenat el format.  
- Audiència obtinguda i distribució realitzada (Tv, internet, xarxes..).  
- Premis obtinguts.  
  
Lliurament  
Els projectes es presentaran en el Registre de Presidència de la Generalitat situada al carrer d'en Bou, 9-11. 46274 València.  
A més es podran presentar per correu postal en la mateixa adreça i per correu electrònic a: whhlkszkwckzppmtls@sjo.be  
Data límit de presentació: 20 de juny de 2016.  
  
Comissió de valoració  
Els criteris específics de valoració es faran públics abans del procés de selecció. Tant la valoració dels projectes com dels materials de continguts audiovisuals es durà a terme per l'Alt Consell Consultiu d'RTVV i OMC i, si és el cas, amb l'ajuda d'assessors professionals que tindran les limitacions establertes en l'article 41 de la Directiva 2014/24/UE del Parlament Europeu i del Consell de 26 de febrer de 2014 sobre contractació pública.  
La valoració dels projectes es realitzarà d'acord amb l'article 2.1 de la Llei 12/2015 per a la recuperació del servici públic de radiodifusió i televisió d'àmbit autonòmic, de titularitat de la Generalitat que menciona expressament: «El servei públic de radiodifusió i televisió tindrà com a objectius fonamentals contribuir a la vertebració territorial de la nostra Comunitat, i també la difusió de la nostra cultura, la nostra llengua, la nostra història i els nostres trets identitaris i fomentar el sector audiovisual valencià.»  
Es valorarà:  
a) Qualitat. Projectes que desenvolupen temes educatius, socials i culturals de manera divulgativa, entretinguda i lúdica. Amb valors de respecte a la diversitat, que fomente la inclusió i la igualtat contribuint a la creació de referents de prestigi i a la recuperació de l'autoestima social.  
b) Innovació. Projectes creatius que permeten la innovació tecnològica i l'estímul del talent, l'experimentació i la creativitat. Projectes pensats per a emetre's en qualsevol plataforma i que tinguen en compte la difusió transmedia i crossmedia.  
c) Cultura i llengua valenciana. Projectes que difonguen aspectes relacionats amb la cultura, la història o la societat de la Comunitat Valenciana i que contribuïsquen a vertebrar el territori. Es valoraran aquells projectes que ajuden a la normalització de la llengua valenciana i que impulsen la projecció de la cultura i la llengua valenciana en l'àmbit nacional i internacional.  
d) Economia. Es valoraran els projectes més avantatjosos econòmicament en relació qualitat preu, i també els projectes que estiguen finançats en part, que compten amb un coproductor o patrocinador. Estes aportacions seran positives sempre que els acords aconseguits amb els coproductors o patrocinadors siguen compatibles amb les necessitats dins del termini i en la forma corresponent amb l'emissió en la radiotelevisió autonòmica.  
e) Recuperació del sector audiovisual de la Comunitat. Es valoraran accions i contractes de serveis i/o personal que propicien la recuperació del sector audiovisual de la Comunitat Valenciana.  
  
  
Tramitació  
La decisió dels projectes i materials seleccionats per la Comissió de Valoració es publicarà en el DOCV i en la pàgina web de la Generalitat i no atorgarà cap dret a favor dels participants seleccionats.  
  
La preparació, l'adjudicació, els efectes i l'extinció dels contractes que es realitzen com a conseqüència dels projectes i materials seleccionats, s'efectuarà, en cada cas, d'acord amb el que disposa la vigent legislació de contractes del sector públic, segons el tipus de contracte que pertocque.  
  
València, 20 de maig de 2016.- El secretari autonòmic de Comunicació i president de l'ACC-RTV: José M.ª Vidal Beltrán.